Komisjon esitas täna esimese vastuse Euroopa Ülemkogu 2018. aasta märtsis esitatud taotlusele anda ülevaade ühtse turu seisust ja hinnata täielikult toimiva ühtse turu saavutamise teele senini jäänud takistusi ja võimalusi.

Standardimisel on selle hindamise juures oluline roll, võttes eelkõige arvesse standardimise rolli tehniliste kaubandustõkete kõrvaldamisel. Standardid aitavad tagada, et üksteist täiendavad tooted ja teenused on koostalitlusvõimelised, lihtsustada uuenduslike toodete kasutuselevõtmist ning toetada Euroopa tarbijate usaldust liidus pakutavate toodete ja teenuste kvaliteedi vastu. Seoses kiiresti toimuvate tehnoloogiliste muutuste, Euroopa majanduse digiteerimise ning esilekerkivate majandussuundumuste ja majanduskasvu mudelitega on standardimisel keskne roll selle tagamisel, et ühtse turu areng oleks tulevikukindel ning et Euroopa tarbijad ja ettevõtjad saaksid sellistest muutustest kasu.

Riiklike standardite asemele, mis võivad olla omavahel vastuolus, tulevad kõikides liikmesriikides Euroopa standardid, mis lihtsustab standardite kasutajate juurdepääsu ühtsele turule. Niimoodi aitavad standardid kaasa ühtse turu jätkuvale süvendamisele. Soodustades Euroopa ja rahvusvaheliste standardite tihedat seotust, toetab Euroopa Liit ühtlasi parimaid tavasid ja võimendab sünergiaid üleilmsetes väärtusahelates. See hoogustab Euroopa ettevõtjate kaubavoogusid ja annab neile võimalusi oma tegevuse laiendamiseks.

Hästi toimiv Euroopa standardimissüsteem aitab kaasa üldisele majanduskasvule, toetab innovatsiooni ja Euroopa tööstuse ülemaailmset konkurentsivõimet. Samuti aitab see tagada, et liidu õigusaktides sätestatud ohutuse, tervishoiu ning tarbija- ja keskkonnakaitse taset ka tegelikkuses rakendatakse. Euroopa tööstus on paljude uuenduslike lahenduste ja digitaaltehnoloogiate vastuvõtmise läbi kiiresti muutunud. See suundumus puudutab ka traditsioonilisi majandussektoreid. Kõigil on vajadusi, mis nõuavad standardimist tipptasemel Euroopa standarditega, mis on välja töötatud nüüdisaegse ja paindliku Euroopa standardimissüsteemi poolt.

Käesolevas teatises antakse ülevaade Euroopa standardimissüsteemi toimimisest ja tehakse kokkuvõte viimaste aastate algatustest standardimist käsitleva määruse rakendamise toetamiseks, võttes arvesse ka Euroopa Kohtu asjakohast kohtupraktikat. Teatises selgitatakse komisjoni poolt hiljuti võetud meetmeid süsteemi edasiseks täiustamiseks ning see sisaldab ka meetmeid, mida komisjon kavatseb võtta lähitulevikus, et standardite ühtlustamisega tegelevatele isikutele oleks tagatud tõhusus, läbipaistvus ja õiguskindlus. Käesolev teatis on oluline harmoneeritud standardite kontekstis. Need on Euroopa standardid, mis on vastu võetud komisjoni taotluse põhjal liidu ühtlustamisõigusaktide kohaldamiseks.

Euroopa standardimissüsteem põhineb avaliku ja erasektori partnerlusel komisjoni ja standardimiskogukonna vahel. Selle ainulaadsus seisneb harmoneeritud standardite kasutamises. Need standardid muutuvad liidu õiguse osaks ning kui neid kasutatakse, võivad tootjad kogu ühtsel turul eeldada vastavust liidu õigusaktide nõuetele. See pakub harmoneeritud standardite kasutajatele vajalikku õiguskindlust ning on eriti oluline väikeste ja keskmise suurusega ettevõtjate jaoks, kuna võimaldab neil viia tooteid turule ELi õigusnormide kohaselt ilma täiendavate kulutusteta. Niinimetatud uus õigusraamistik on välja töötatud kui paindlik ja turust lähtuv süsteem, mis on korraldatud tööstusharu, väikeste ja keskmise suurusega ettevõtjate ja teiste peamiste sidusrühmadega saavutatud kokkuleppe alusel, tagades, et harmoneeritud standarditele vastavad tooted on kooskõlas liidu õigusaktidega.

Harmoneeritud standardite kasutamine pakub kasutajatele õiguskindlust ja stabiilsust, mis vähendab tootjate kulusid. See omakorda on oluline investorite jaoks, kuid see tekitab ka suuremat avalikku vastutust reguleerivatele asutustele, kes peavad neist harmoneeritud standardeist kinnipidamist asjakohaselt kontrollima.

Määrus 1025/2012 (edaspidi „standardimismäärus“) on alates selle jõustumisest 2013. aastal moodustanud Euroopa standardimissüsteemi peamise õigusraamistiku, nähes muu hulgas ette vastutuse ja kohustuste jaotuse kõigi asjaosaliste vahel. Selle raamistiku praktilist rakendamist tuleb kiiresti parandada, eelkõige arvestades Euroopa Liidu Kohtu kohtupraktikat.

1. Euroopa standardimissüsteemi toimimine

Harmoneeritud standardid on välja töötanud üks kolmest Euroopa standardiorganisatsioonist komisjoni ametliku taotluse (standardimistaotluse) põhjal, et toetada liidu õigusaktide rakendamist. Standardimistaotluses määratakse kindlaks, mida Euroopa standardiorganisatsioonidelt oodatakse. Eelkõige täpsustatakse seal, millised harmoneeritud standardid on vaja koostada ja mis ajaks. Komisjon koostab standardimistaotlusi kaasava ja läbipaistva protsessi kaudu koos liikmesriikidega.

Komisjon ja Euroopa standardiorganisatsioonid tagavad, et harmoneeritud standardite väljatöötamise protsess põhineb konsensusel ning on läbipaistev ja kaasav. Eelkõige jälgib komisjon hoolikalt, kas väikeste ja keskmise suurusega ettevõtjate ning ühiskonna kõiki osi esindavate sidusrühmade (näiteks tarbijate, töötajate ja keskkonnaorganisatsioonide) panust on protsessi käigus arvesse võetud, kuna nende kaastöö parandab standardite kvaliteeti. Kui Euroopa standardiorganisatsioonid on harmoneeritud standardi välja töötanud, hindab komisjon, kas see vastab asjakohaste liidu õigusaktide ja algse standardimistaotluse nõuetele. Kui komisjon leiab, et standard on kooskõlas taotluse ja liidu õigusaktidega, otsustab ta avaldada standardi viide Euroopa Liidu Teatajas. Selle tulemusena, ja pärast komisjoni otsust avaldada viide Euroopa Liidu Teatajas, omandab standard õiguslikud tagajärjed asjakohaste liidu õigusaktide alusel.